CELEX: 52018PC0821
Language: da
Date: 2018-12-11
Title: Forslag til RÅDETS GENNEMFØRELSESFORORDNING om ændring af gennemførelsesforordning (EU) nr. 282/2011 for så vidt angår levering af varer eller tjenesteydelser, der formidles ved brug af elektroniske grænseflader, og særordninger for afgiftspligtige personer, der leverer tjenesteydelser til ikke-afgiftspligtige personer, udfører fjernsalg af varer og visse indenlandske leveringer af varer

EUROPA-KOMMISSIONEN
            Bruxelles, den 11.12.2018
            COM(2018) 821 final
            2018/0416(NLE)
            Forslag til
            RÅDETS GENNEMFØRELSESFORORDNING
            om ændring af gennemførelsesforordning (EU) nr. 282/2011 for så vidt angår levering af varer eller tjenesteydelser, der formidles ved brug af elektroniske grænseflader, og særordninger for afgiftspligtige personer, der leverer tjenesteydelser til ikke-afgiftspligtige personer, udfører fjernsalg af varer og visse indenlandske leveringer af varer 
            
               
         
         
            
               BEGRUNDELSE
            
            
               1BAGGRUND FOR FORSLAGET
            
            
               •Forslagets begrundelse og formål
            
            
               I henhold til artikel 397 i Rådets direktiv 2006/112/EF
                  1
                ("momsdirektivet") træffer "med enstemmighed på forslag af Kommissionen de foranstaltninger, der er nødvendige til gennemførelsen af dette direktiv. 
            
            
               På grundlag heraf fastsætter Rådets forordning (EU) nr. 282/2011
                  2
               ("gennemførelsesforordningen om moms") bindende regler for anvendelsen af visse bestemmelser i momsdirektivet. Mere specifikt fastlægges der i afdeling 2 i kapitel XI i denne forordning nærmere bestemmelser for anvendelse af særordningerne for ikke-etablerede afgiftspligtige personer, der leverer teletjenester, radio- og tv-spredningstjenester eller elektroniske tjenesteydelser til ikke-afgiftspligtige personer som defineret i artikel 358-369k i momsdirektivet (det såkaldte "mini one stop shop"-system). "mini one stop shop"-systemet giver leverandører af sådanne tjenester mulighed for at anvende en webportal i den medlemsstat, hvori de er identificeret, med henblik på angivelse af moms, der er skyldig i andre medlemsstater. 
            
            
               Den 5. december 2017 vedtog Rådet direktiv (EU) 2017/2455
                  3
                ("momsdirektivet vedrørende e-handel") om moms på e-handel ved ændring af momsdirektivet, som bl.a.:
            
            
               –udvider omfanget af mini one stop-shop til alle typer tjenesteydelser samt til fjernsalg af varer inden for EU og fjernsalg af varer indført fra tredjelandsområder eller tredjelande, og således gør mini one stop shop til en one stop shop
            
            
               –indfører særlige bestemmelser for afgiftspligtige personer, der formidler visse leveringer foretaget af andre afgiftspligtige personer ved hjælp af en elektronisk grænseflade såsom en markedsplads, platform eller portal eller tilsvarende midler.
            
            
               Formålet med dette forslag er at fastsætte de detaljerede gennemførelsesbestemmelser, der er nødvendige for at støtte disse ændringer til momsdirektivet, der finder anvendelse fra 1. januar 2021. Dette opnås gennem en ændring af gennemførelsesforordningen vedrørende moms.
            
            
               •Sammenhæng med gældende regler på politikområdet
            
            
               Dette forslag fastsætter de nærmere bestemmelser, der er nødvendige for at gennemføre direktivet om moms vedrørende e-handel, som er en del af handlingsplanen for moms
                  4
               .
            
            
               •Sammenhæng med EU’s politik på andre områder
            
            
               
                  Sammen med handlingsplanen for moms er momsdirektivet vedrørende e-handel blevet identificeret som et centralt initiativ i strategien for et digitalt indre marked
                     5
                   og i strategien for det indre marked
                     6
                   og handlingsplanen for e-forvaltning
                     7
                  .
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Dette forslag er baseret på momsdirektivets artikel 397. I henhold til denne artikel fastsætter Rådet med enstemmighed på forslag af Kommissionen de nødvendige foranstaltninger for at gennemføre dette direktiv.
               
            
            
               •Nærhedsprincippet (for områder, der ikke er omfattet af eksklusiv kompetence) 
            
            
               
                  Ved forslaget ændres de detaljerede bestemmelser, der er nødvendige for "mini one stop shop"-systemets korrekte funktion som fastsat i gennemførelsesforordningen om moms efter udvidelsen af dennes anvendelsesområde. One stop shop'ens funktion er afhængig af et EU-dækkende IT-system, der muliggør elektronisk udveksling af momsregistrering og oplysninger om momsangivelse mellem medlemsstaterne, som skal være baseret på detaljerede harmoniserede lovbestemmelser. Desuden gennemføres bestemmelserne i momsdirektivet vedrørende e-handel for afgiftspligtige personer, som formidler leveringen af varer eller tjenester ved brug af en elektronisk grænseflade, f.eks. en markedsplads, platform eller portal eller tilsvarende midler. Disse bestemmelser skal anvendes på en harmoniseret måde af alle medlemsstater for ikke at skabe lakuner, som kan medføre et indtægtstab. 
               
               
                  Forslaget er derfor i overensstemmelse med nærhedsprincippet.
               
            
         
         
            
               •Proportionalitet
            
            
               
                  Dette forslag er nødvendigt for at ændre gennemførelsesforordningen om moms, for så vidt angår bestemmelserne i momsdirektivet, som ændret ved momsdirektivet vedrørende e-handel. Forslaget er i overensstemmelse med proportionalitetsprincippet, dvs. det går ikke videre, end hvad der er nødvendigt for at opfylde målene i momsdirektivet vedrørende på e-handel.
               
            
            
               •Valg af retsakt
            
            
               
                  Forslaget ændrer Rådets gennemførelsesforordning (EU) nr. 282/2011 om fastsættelse af gennemførelsesforanstaltninger til momsdirektivet.
               
            
            
               3RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               
                  Den konsekvensanalyse, der ledsager Kommissionens forslag, der førte til vedtagelsen af momsdirektivet vedrørende e-handel, omfattede en evaluering af "mini one stop shop"-systemet, der bl.a. afdækkede en række svagheder, herunder de komplekse regler, der gælder for afgiftspligtige personer, når de skal foretage korrektioner af momsangivelser. Disse svagheder er blevet afhjulpet i momsdirektivet vedrørende e-handel, men kræver detaljerede gennemførelsesbestemmelser, der fastsættes i gennemførelsesforordningen om moms.
               
            
            
               •Høring af interesserede parter
            
            
               
                  Kommissionen gennemførte flere høringsrunder med medlemsstaternes myndigheder, både fra skatteforvaltningen og toldforvaltningen, inden for rammerne af gruppen om momssystemets fremtid. Den gennemførte ligeledes møder med de berørte virksomheder både inden for rammerne af mødet i momsekspertgruppen og målrettede møder med operatører af elektroniske grænseflader og posttjenester. Endelig blev der i marts 2018 gennemført en specifik Fiscalis 2020-workshop i Malta, hvor repræsentanter for told- og skattemyndighederne og de respektive erhvervssektorer sammen drøftede en række spørgsmål vedrørende gennemførelsen af momsdirektivet vedrørende e-handel. 
               
            
            
               •Ekspertbistand
            
            
               
                  Der har ikke været behov for ekstern ekspertbistand.
               
            
            
               •Konsekvensanalyse
            
            
               
                  De pågældende foranstaltninger er af ren teknisk art og fastlægger blot anvendelsen af de af Rådet vedtagne bestemmelser. Derfor er der ikke behov for en konsekvensanalyse.
               
            
            
               •Målrettet regulering og forenkling
            
            
               
                  Dette forslag gennemfører momsdirektivet vedrørende e-handel, der udvider anvendelsesområdet for mini one stop shop-systemet til alle virksomhedernes grænseoverskridende leveringer af tjenesteydelser og til fjernsalg af varer til kunder, både internt i EU og fra tredjelande eller territorier til EU). One stop shop-systemet er en vigtig forenkling for de berørte leverandører, idet det giver mulighed for at anmelde og betale moms i en enkelt medlemsstat for alle leveringer til kunder i andre medlemsstater. Dette er især relevant for små og mellemstore virksomheder, for hvilke omkostningerne ved at overholde momsforpligtelserne vejer væsentligt tungere end for større virksomheder.
               
            
            
               4.BUDGETMÆSSIGE KONSEKVENSER
            
            
               
                  Forslaget har ingen budgetmæssige konsekvenser.
               
            
            
               5.ANDRE FORHOLD
            
            
               •Planer for gennemførelse og foranstaltninger til overvågning, evaluering og rapportering
            
            
               
                  Gennemførelsen overvåges af Det Stående Udvalg for Administrativt Samarbejde (SCAC), støttet af dettes IT-underudvalg, Det Stående Udvalg Vedrørende Informationsteknologi (SCIT).
               
            
         
         
            
               •Nærmere redegørelse for de enkelte bestemmelser i forslaget
            
            
               
                  1.
                        Leverandørens indirekte intervention i forsendelse eller transport
               
               
                  Momsdirektivets artikel 14, stk. 4, som ændret ved direktivet om moms på e-handel definerer "fjernsalg af varer inden for Fællesskabet og "fjernsalg af varer indført fra tredjelandsområder eller tredjelande". Disse definitioner omfatter levering af varer, når leverandøren indirekte medvirker ved forsendelsen eller transporten til kunden. For at sikre en korrekt og ensartet anvendelse af disse definitioner, er det nødvendigt at definere begrebet "indirekte". Hidtil er dette begreb kun er blevet præciseret i Momsudvalgets retningslinjer. Forslaget indføjer de vejledende principper i gennemførelsesforordningen om moms for at øge retssikkerheden for både økonomiske operatører og skattemyndigheder (artikel 1, litra b), nr. 1), tilføjet en ny artikel 5a til forordning).
               
               
                  2.
                        Bestemmelser vedrørende elektroniske grænseflader
               
               
                  Artikel 14a og 242a i momsdirektivet, som ændret ved momsdirektivet vedrørende e-handel, indfører specifikke bestemmelser for elektroniske grænseflader såsom en markedsplads, platform eller portal, der kan formidle visse leveringer af varer eller tjenesteydelser, der udføres af andre afgiftspligtige personer. I erklæringer optaget i Rådets protokol i forbindelse med vedtagelsen af momsdirektivet vedrørende e-handel opfordres Kommissionen til at foreslå de nødvendige gennemførelsesregler for anvendelsen af disse bestemmelser, under hensyntagen til følgende elementer: 
               
            
            
               –Definition af det tilfælde, hvor en afgiftspligtig person anses for at formidle salg af varer eller tjenester ved hjælp af en elektronisk grænseflade (dette er foreslået i artikel 1, litra b), nr.1), der tilføjer en ny artikel 5b til forordningen og nr. 4), der tilføjer en ny artikel 54b til forordningen)
            
            
               –specifikke bestemmelser om betingelserne for bestemmelse af, hvornår betalingen er modtaget, således at det fastslås, i hvilken afgiftsperiode leveringer foretaget af afgiftspligtige personer, der formidler levering af varer i Fællesskabet ved hjælp af en elektronisk grænseflade eller af enhver afgiftspligtig person, der gør brug af særordningen for fjernsalg af varer indført fra tredjelandsområder eller tredjelande, bør angives (dette er nærmere anført i artikel 1, nr. 3), der tilføjer et nyt kapitel Va og artikel 41a til forordningen og nr. 5), der tilføjer en ny artikel 61b til forordning)
            
            
               –Typen af oplysninger, der skal opbevares i registrene hos afgiftspligtige personer, der formidler levering af varer og tjenesteydelser inden for Fællesskabet ved hjælp af en elektronisk grænseflade. Der bør tages hensyn til, hvilke oplysninger der er tilgængelige for disse afgiftspligtige personer, er relevante for skattemyndighederne og står i et rimeligt forhold til bestemmelsens formål samt til kravet om at overholde den generelle forordning om databeskyttelse (forordning (EU) 2016/679 (se artikel 1, nr. 4), der tilføjer en ny afdeling 1a og artikel 54c til forordningen).
            
            
               
                  I forlængelse af drøftelserne med medlemsstaternes myndigheder og virksomheder, tilføjer artikel 1, litra b), nr. 1), en ny artikel 5c i gennemførelsesforordningen om moms, idet det præciseres, at:
               
            
            
               –Når en elektronisk grænseflade anses for at have modtaget og leveret varerne selv, skal den ikke hæfte for betalingen af noget momsbeløb, der overstiger den moms, som selskabet havde angivet og betalt på salg via den elektroniske grænseflade. En sådan bestemmelse er nødvendig for at give medlemsstaterne mulighed for at fritage elektroniske grænseflader fra ekstra momsbetalinger, hvor den elektroniske grænseflade afhænger af oplysninger, som leverandøren, der sælger varer via den elektroniske grænseflade, leverer, og kan bevise, at den har handlet i god tro 
            
            
               –Enhver leverandør, der sælger varer via en grænseflade, skal anses for at være en afgiftspligtig person, og dennes kunde for at være en ikke-afgiftspligtig person. Denne antagelse fritager grænseflade fra byrden med at skulle føre bevis for status som sælger og kunde.
            
            
               
                  3.
                        Bestemmelser vedrørende udvidelsen af anvendelsesområdet for "one stop shop"-systemet (artikel 1, nr. 5) erstatter afsnit 2 i kapitel XI i gennemførelsesforordningen om moms)
               
               
                  De fleste af disse bestemmelser opdaterer afdeling 2 i kapitel XI i gennemførelsesforordningen om moms, der fastlægger de gennemførelsesbestemmelser, der er nødvendige for en korrekt funktion af "mini one stop shop"-systemet efter udvidelsen af dets anvendelsesområde.
               
               
                  Derudover er der som resultat af høringen af interessenter stillet forslag om en række ændringer, som rækker ud over den blotte tilnærmelse af disse bestemmelser til udvidelsen af "mini one stop shop"-systemets anvendelsesområde. Disse ændringer vedrører følgende spørgsmål:
               
            
            
               (a)I henhold til momsdirektivets artikel 369q, som ændret ved momsdirektivet vedrørende e-handel, skal identifikationsmedlemsstaten tildele et registreringsnummer til en formidler, som handler i en afgiftspligtig persons navn og på dennes regning ved brug af one stop shop-systemet for fjernsalg af varer indført fra tredjelandsområder eller tredjelande. Et andet stykke til artikel 57e i gennemførelsesforordningen om moms præciserer, at dette registreringsnummer er en tilladelse til formidleren til at optræde som mellemled og kan ikke anvendes af formidleren til at angive moms på afgiftspligtige transaktioner.
            
            
               (b)Artikel 57g i gennemførelsesforordningen om moms bestemmer, at når en afgiftspligtig person frivilligt ophører med at anvende "mini one stop shop"-systemet, uanset om vedkommende fortsat leverer varer eller tjenesteydelser, som kan være berettiget til anvendelsen heraf, udelukkes vedkommende fra at bruge systemet i alle medlemsstater i to kalenderkvartaler. Denne bestemmelse er fjernet, da det ikke anses for hensigtsmæssigt af medlemsstaterne og kan påføre de berørte afgiftspligtige personer yderligere byrder.
            
            
               (c)Momsdirektivet vedrørende e-handel giver mulighed for at foretage rettelser i tidligere one stop shop-momsangivelser inden tre år, i en efterfølgende angivelse i stedet for at skulle genindsende angivelsen for den afgiftsperiode, som korrektionerne vedrører, således som det er tilfældet i "mini one stop shop"-systemet. Momsdirektivet vedrørende e-handel specificerer anfører ikke nærmere, hvordan korrektioner af angivelser for afgiftsperioder forud for den 1. januar 2021 skal foretages fra 2021. For at begrænse IT-virkningerne af overgangen fra ét system til et andet foretrækkes det at bevare det nuværende system for korrektioner af mini one stop shop-momsangivelser for perioderne fra fjerde kvartal 2017 til fjerde kvartal 2020. Forslaget ændrer artikel 61 i gennemførelsesforordningen om moms tilsvarende.
            
            
               (d)Under one stop shop-systemet skal korrektioner af tidligere momsangivelser indsendes i en efterfølgende angivelse. Når den endelige momsangivelse er indsendt, vil det ikke længere være muligt for en afgiftspligtig person, der er udelukket fra one stop shop-systemet i henhold til artikel 61a i gennemførelsesforordningen om moms, at indgive momsangivelser. Forslaget indeholder følgelig bestemmelser om, at eventuelle korrektioner af den endelige momsangivelse og tidligere momsangivelser, der opstår efter indsendelsen af den endelige angivelse, afvikles direkte med den pågældende forbrugsmedlemsstats skattemyndigheder.
            
            
               (e)De regnskaber, der skal opbevares af den afgiftspligtige person, der anvender mini one stop shop-systemet, medtager i øjeblikket kundens navn, hvis den afgiftspligtige person har kendskab til dette. Da disse oplysninger kun skal opbevares, hvis de foreligger, ikke er nødvendige for at bestemme den medlemsstat, hvor leveringen er afgiftspligtig, og kan rejse spørgsmål om databeskyttelse, er de ikke længere medtaget i de regnskaber, der skal opbevares af afgiftspligtige personer, der benytter sig af one stop shop-systemet, som er omtalt i artikel 63c i gennemførelsesforordningen om moms. Yderligere oplysninger om angivelser af varer og forsendelsen eller transaktionsnumre findes i artikel 63c for at lette kontrollen af disse operationer.
            
            
               4.
                     Andre bestemmelser
            
         
         
            
               
                  Artikel 14 udgår på grund af sletningen af momsdirektivets artikel 34 i momsdirektivet vedrørende e-handel (artikel 1, nr. 2)).
               
               
                  Ifølge artikel 2 skal foranstaltningerne finde anvendelse fra den 1. januar 2021, som er datoen for anvendelsen af de relevante bestemmelser i momsdirektivet vedrørende e-handel, som dette forslag gennemfører. I artiklen bestemmes det videre, at afgiftspligtige personer har mulighed for at registrere sig til one stop shop-systemet pr. 1. oktober 2020, således at de har mulighed for at gøre brug af det fra den 1. januar 2021.
               
            
            
               2018/0416 (NLE)
            
            
               Forslag til
            
            
               RÅDETS GENNEMFØRELSESFORORDNING
            
            
               om ændring af gennemførelsesforordning (EU) nr. 282/2011 for så vidt angår levering af varer eller tjenesteydelser, der formidles ved brug af elektroniske grænseflader, og særordninger for afgiftspligtige personer, der leverer tjenesteydelser til ikke-afgiftspligtige personer, udfører fjernsalg af varer og visse indenlandske leveringer af varer 
            
            
               RÅDET FOR DEN EUROPÆISKE UNION HAR –
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  8
               , særlig artikel 397,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Rådets direktiv 2006/112/EF
                  9
                blev ændret ved Rådets direktiv (EU) 2017/2455
                  10
               , som bl.a. udvidede anvendelsesområdet for særordningerne for ikkeetablerede afgiftspligtige personer, der leverer teleydelser, radio- og tv-spredningstjenester eller elektroniske tjenesteydelser til ikke-afgiftspligtige personer, til alle typer af tjenesteydelser samt til fjernsalg af varer inden for Fællesskabet og fjernsalg af varer indført fra tredjelandsområder eller tredjelande. Direktiv (EU) 2017/2455 indførte tillige visse bestemmelser for afgiftspligtige personer, der formidler levering af varer eller tjenesteydelser, der foretages af andre afgiftspligtige personer ved brug af en elektronisk grænseflade såsom en markedsplads, platform eller portal eller tilsvarende midler. 
            
            
               (2)De nærmere bestemmelser for anvendelsen af de særordninger, der er fastsat i Rådets gennemførelsesforordning (EU) nr. 282/2011
                  11
               , bør ajourføres efter udvidelsen af deres anvendelsesområde.
            
            
               (3)Definitionerne af "fjernsalg af varer inden for Fællesskabet" og "fjernsalg af varer indført fra tredjelandsområder eller tredjelande" i direktiv 2006/112/EF omfatter tillige levering af varer, hvor leverandøren indirekte medvirker ved forsendelsen eller transporten til kunden. For at sikre en korrekt og ensartet anvendelse af disse definitioner på tværs af medlemsstaterne og øge retssikkerheden for både økonomiske operatører og skatteforvaltninger er det nødvendigt at præcisere og definere betydningen af begrebet indirekte i denne sammenhæng. 
            
            
               (4)På samme måde er det nødvendigt yderligere at definere betydningen af udtrykket "formidler" og at præcisere, hvornår en afgiftspligtig person anses ikke for at formidle varer eller tjenesteydelser via en elektronisk grænseflade for at sikre en ensartet anvendelse i medlemsstaterne af bestemmelserne om afgiftspligtige personer, der formidler levering af varer og tjenesteydelser inden for Fællesskabet og for at forbedre retssikkerheden for skattepligtige personer, som er underlagt reglerne om merværdiafgift (moms) og de skatteforvaltninger, der håndhæver disse regler, . 
            
            
               (5)For at sikre en ensartet anvendelse af momsreglerne er det nødvendigt klart at definere det tidspunkt, hvor kundens betaling kan anses for at være modtaget, med henblik på at fastslå, i hvilken afgiftsperiode leveringer foretaget af afgiftspligtige personer, der formidler levering af varer i Fællesskabet ved brug af en elektronisk grænseflade, eller af enhver afgiftspligtig person, der gør brug af særordningen for fjernsalg af varer indført fra tredjelandsområder eller tredjelande, skal angives. 
            
            
               (6)Det er nødvendigt at fastlægge, hvilken type oplysninger der skal opbevares i regnskaberne hos afgiftspligtige personer, der formidler levering af varer og tjenesteydelser inden for Fællesskabet via en elektronisk grænseflade. Der bør her tages hensyn til arten af de oplysninger, der er tilgængelige for disse afgiftspligtige personer, deres relevans for skattemyndighederne og kravet om, at sådan regnskabsføring og registrering bør være forholdsmæssig for at overholde de rettigheder og forpligtelser, der er fastlagt i Europa-Parlamentets og Rådets forordning (EU) 2016/679
                  12
               .
            
            
               (7)En afgiftspligtig person, som formidler levering af visse varer i Fællesskabet ved brug af en elektronisk grænseflade anses for at have modtaget og leveret varerne selv og skal svare moms af disse leveringer. Det er vigtigt at tage højde for, at en sådan afgiftspligtig person kan være afhængig af rigtigheden af de oplysninger, der stilles til rådighed af de leverandører, der sælger varer via denne elektroniske grænseflade, for at kunne angive og betale det skyldige momsbeløb korrekt. Det er derfor rimeligt at bestemme, at en afgiftspligtig person ikke hæfter for noget momsbeløb, der overstiger den moms, som vedkommende har angivet og betalt for disse leveringer, når de modtagne oplysninger er fejlagtige, såfremt vedkommende kan godtgøre ikke at have haft kendskab til og ikke med rimelighed at kunne have været vidende herom. Dette bør gøre det muligt for medlemsstaterne at fritage disse afgiftspligtige personer fra supplerende moms, når de handler i god tro. 
            
            
               (8)For at mindske den administrative byrde for afgiftspligtige personer, der formidler levering af varer i Fællesskabet ved brug af en elektronisk grænseflade, er det hensigtsmæssigt at fritage dem fra den administrative byrde at skulle føre bevis for status som sælger og kunde. Derfor bør der indføres visse afkræftelige antagelser, hvorved leverandører, der sælger varer via denne elektroniske grænseflade, anses for at være afgiftspligtige personer og deres kunder ikke-afgiftspligtige personer. 
            
            
               (9)For at undgå tvivl skal det præciseres, at det momsregistreringsnummer, der er tildelt en formidler, som handler i navn og på vegne af en afgiftspligtig person, der anvender den pågældende importordning, er en tilladelse, som sætter vedkommende i stand til at fungere som mellemled og ikke kan anvendes af formidleren til at angive moms på afgiftspligtige transaktioner, vedkommende selv udfører.
            
         
         
            
               (10)Den bestemmelse, hvorved en afgiftspligtig person, der frivilligt er ophørt med at anvende en særordning, udelukkes fra at genindtræde i denne særordning i to kvartaler, anses ikke for nyttig af medlemsstaterne og kan påføre den pågældende afgiftspligtige person yderligere byrder. Denne bestemmelse bør derfor fjernes.
            
            
               (11)For at begrænse IT-virkningen af en ændring af den måde, hvorpå korrektioner af tidligere momsangivelser under en særordning skal foretages, er det at foretrække, at det bestemmes, at korrektioner af en momsangivelse for en afgiftsperiode forud for den dato, fra hvilken medlemsstaterne skal anvende de nationale foranstaltninger i overensstemmelse med artiklerne 2 og 3 i direktiv (EU) 2017/2455, foretages gennem ændringer af denne angivelse. Desuden vil afgiftspligtige personer, der er udelukket fra en særordning, ikke længere kunne foretage korrektioner i en efterfølgende angivelse, da korrektioner i foregående momsangivelser fra den 1. januar 2021 skal indsendes i en efterfølgende angivelse for afgiftsperioder. Som følge heraf er det nødvendigt at fastsætte, at disse korrektioner bør afvikles direkte med skattemyndighederne i de berørte medlemsstater.
            
            
               (12)Da kundens navn, såfremt dette er den afgiftspligtige person bekendt, kun må opbevares i registrene hos en afgiftspligtig person, der gør brug af en særordning, da navnet ikke er nødvendigt for at afgøre, i hvilken medlemsstat leveringen er afgiftspligtig, og da opbevaringen af navnet kan give anledning til databeskyttelsesproblemer, er det ikke længere nødvendigt at indsætte navnet på kunden i de regnskaber, der skal føres af afgiftspligtige personer, som gør brug af særordningen. For at gøre det lettere at kontrollere leveringer af varer, der er omfattet af en særordning, er det nødvendigt at medtage oplysninger om angivelser af varer og forsendelses- eller transaktionsnumre i de oplysninger, som de afgiftspligtige personer skal opbevare.
            
            
               (13)Gennemførelsesforordning (EU) nr. 282/2011 bør derfor ændres –
            
            
               VEDTAGET DENNE FORORDNING:
            
            
               Artikel 1
            
            
               I gennemførelsesforordning (EU) nr. 282/2011 foretages følgende ændringer:
            
            
               1)I kapitel IV foretages følgende ændringer:
            
            
               a)Titlen på kapitel IV affattes således:
            
            
               "AFGIFTSPLIGTIGE TRANSAKTIONER
            
            
               (AFSNIT IV I DIREKTIV 2006/112/EF)
            
            
               AFSNIT 1
            
            
               Levering af varer
            
            
               (Artikel 14-19 i direktiv 2006/112/EF)"
            
            
               b)Følgende indsættes som artikel 5a, 5b og 5c:
            
            
               "Artikel 5a
            
            
               Ved anvendelsen af stk. 4 i artikel 14 i direktiv 2006/112/EF skal varer anses for at være blevet forsendt eller transporteret af eller på vegne af leverandøren, herunder hvor leverandøren indirekte medvirker ved forsendelsen eller transporten af varerne, i følgende tilfælde:
            
            
               (a)når forsendelsen eller transporten af varerne gives i underentreprise til en tredjepart, der leverer varerne til kunden 
            
            
               (b)når forsendelsen eller transporten af varerne foretages af en tredjepart, men leverandøren enten helt eller delvist hæfter for levering af varerne til kunden
            
            
               (c)når leverandøren fakturerer og opkræver transportgebyrerne fra kunden og videresender dem til en tredjepart, som står for forsendelsen eller transporten af varerne
            
         
         
            
               (d)når leverandøren på en hvilken som helst måde fremmer en tredjeparts leveringsydelser over for en kunde, sætter kunden og tredjeparten i kontakt med hinanden eller på anden måde giver tredjeparten oplysninger, som denne skal bruge til at foretage levering af varerne til forbrugeren.
            
            
               Varer anses imidlertid ikke for at være forsendt eller transporteret af eller på vegne af leverandøren, når kunden transporterer varerne selv, eller når kunden selv står for levering af varerne med en tredjemand, og leverandøren ikke direkte eller indirekte medvirker til at levere eller tilrettelægge forsendelsen eller transporten af disse varer.
            
            
               Artikel 5b
            
            
               Ved anvendelsen af artikel 14a i direktiv 2006/112/EF forstås "formidler" som anvendelse af en elektronisk grænseflade, der gør det muligt for en kunde og en leverandør, der sælger varer via den elektroniske grænseflade, at komme i forbindelse med hinanden, hvilket resulterer i en levering af varer via den elektroniske grænseflade til denne kunde. 
            
            
               En afgiftspligtig person må ikke formidle levering af varer, hvor følgende betingelser er opfyldt: 
            
            
               (a)den afgiftspligtige person fastsætter ikke, hverken direkte eller indirekte, de generelle vilkår, hvorunder leveringen af varer finder sted
            
            
               (b)den afgiftspligtige person er hverken direkte eller indirekte involveret i opkrævning af betaling fra kunden
            
            
               (c)den afgiftspligtige person er hverken direkte eller indirekte involveret i bestilling eller levering af varerne.
            
            
               Desuden finder artikel 14a i direktiv 2006/112/EF ikke anvendelse på en afgiftspligtig person, der kun leverer følgende ydelser:
            
            
               (a)håndtering af betalinger, der vedrører leveringen af varer 
            
            
               (b)registrering af varer på lister eller reklame for varer
            
            
               (c)omdirigering eller overførsel af kunder til andre elektroniske grænseflader, hvor varer udbydes til salg uden yderligere medvirken ved leveringen.
            
            
               Artikel 5c
            
            
               1.
                     Ved anvendelsen af artikel 14a i direktiv 2006/112/EF hæfter en afgiftspligtig person, der anses for selv at have modtaget og leveret varerne, ikke for betaling af moms ud over den moms, som vedkommende har angivet og betalt for disse leveringer, når følgende betingelser er opfyldt:
            
            
               a)den afgiftspligtige person er afhængig af oplysninger fra leverandører, der sælger varer via en elektronisk grænseflade eller fra andre tredjeparter, for korrekt at kunne angive og betale moms af disse leveringer 
            
            
               b)de modtagne oplysninger fra den skattepligtige person er fejlagtige
            
            
               c)den afgiftspligtige person kan påvise ikke at have haft viden om og ikke med rimelighed at kunne havet vist, at disse oplysninger ikke var korrekte. 
            
            
               2.
                     Ved anvendelsen af artikel 14a i direktiv 2006/112/EF antages følgende: 
            
            
               a)at den person, som sælger varer via en elektronisk grænseflade, er en afgiftspligtig person 
            
            
               b)at den person, der køber disse varer, er en ikke-afgiftspligtig person.
            
         
         
            
               Den afgiftspligtige person, der anses for selv at have modtaget og leveret varerne, kan anfægte de i første afsnit omhandlede antagelser, såfremt vedkommende har oplysninger om det modsatte."
            
            
               c)følgende overskrift indsættes før artikel 6:
            
            
               "AFDELING 2
            
            
               Levering af tjenesteydelser
            
            
               (Artikel 24-29 i direktiv 2006/112/EF)
            
            
               2)Artikel 14 udgår.
            
            
               3)Som kapitel Va indsættes:
            
            
               "KAPITEL Va
            
            
               AFGIFTSPLIGTENS INDTRÆDEN OG AFGIFTENS FORFALD
            
            
               (AFSNIT VI I DIREKTIV 2006/112/EF)
            
            
               Artikel 41a
            
            
               Ved anvendelsen af artikel 66a i direktiv 2006/112/EF forstås det tidspunkt, hvorpå betalingen er modtaget, som tidspunktet hvor betalingsbekræftelsen, meddelelsen om betalingsanvisning eller kundens betalingsforpligtelse modtages af eller på vegne af leverandøren, der sælger varer via den elektroniske grænseflade, uanset det tidspunkt, hvorpå betalingen rent faktisk er foretaget."
            
            
               4)i kapitel X indsættes følgende som afdeling 1a:
            
            
               "AFDELING 1a
            
            
               Regnskabsføring
            
            
               (Artikel 241-249 i direktiv 2006/112/EF)
            
            
               Artikel 54b
            
            
               1.
                     Ved anvendelsen af artikel 242a i direktiv 2006/112/EF forstås "formidler" som anvendelse af en elektronisk grænseflade, der gør det muligt for en kunde og en leverandør, der sælger eller leverer varer via den elektroniske grænseflade, at komme i forbindelse med hinanden, hvilket resulterer i en levering af varer eller tjenesteydelser via den elektroniske grænseflade til denne kunde. 
                  
            
            
               Betegnelsen "formidler" omfatter ikke levering af varer eller tjenesteydelser, såfremt følgende betingelser er opfyldt: 
            
            
               a)den afgiftspligtige person fastsætter ikke, hverken direkte eller indirekte, de generelle vilkår, hvorunder leveringen er foretaget
            
         
         
            
               b)den afgiftspligtige person er ikke, hverken direkte eller indirekte, involveret i opkrævningen af betaling fra kunden
            
            
               c)den afgiftspligtige person er ikke, hverken direkte eller indirekte, involveret i bestillingen eller leveringen af varerne
            
            
               d)den afgiftspligtige person er, hverken direkte eller indirekte, involveret i leveringen af tjenesteydelsen. 
            
            
               2.
                     Ved anvendelsen af artikel 242a direktiv 2006/112/EF forstås ved "formidler" ikke tilfælde, hvor en afgiftspligtig person kun leverer følgende:
            
            
               a)håndtering af betalinger vedrørende leveringen 
            
            
               b)optagelse på lister eller reklame for varer eller tjenesteydelser
            
            
               c)omdirigering eller overførsel af kunder til andre elektroniske grænseflader, når varer eller tjenesteydelser udbydes, uden yderligere medvirken ved leveringen.
            
            
               Artikel 54c
            
            
               1.
                     Den i artikel 242a i direktiv 2006/112/EF omhandlede afgiftspligtige person skal føre følgende regnskaber over leveringer, når vedkommende anses for at have modtaget og leveret varerne selv i overensstemmelse med artikel 14a i direktiv 2006/112/EF, eller hvis vedkommende deltager i levering af elektronisk leverede tjenesteydelser, for hvilke vedkommende antages at handle i eget navn i overensstemmelse med denne forordnings artikel 9a:
            
            
               (a)de i denne forordnings artikel 63c omhandlede regnskaber, når den afgiftspligtige person har valgt at anvende en af de særordninger, der er omhandlet i afsnit XII, kapitel 6, i direktiv 2006/112/EF
            
            
               (b)de i artikel 242 i direktiv 2006/112/EF omhandlede regnskaber, når den afgiftspligtige person har valgt ikke at anvende nogen af de særordninger, der er omhandlet i afsnit XII, kapitel 6, i direktiv 2006/112/EF.
            
            
               2.
                     Den i artikel 242a i direktiv 2006/112/EF omhandlede afgiftspligtige person opbevarer følgende oplysninger vedrørende andre leveringer end de i stk. 1 omhandlede: 
            
            
               (a)navn og adresse på den leverandør, hvis leveringer formidles ved hjælp af elektroniske grænseflader og, hvis de foreligger:
            
            
               i)leverandørens elektroniske adresse eller websted 
            
            
               ii)leverandørens momsregistreringsnummer eller nationale skattenummer 
            
            
               iii)leverandørens bankkontonummer eller virtuelle kontonummer
            
            
               (b)en beskrivelse af varerne, deres værdi, og hvis det foreligger, det sted, hvor forsendelsen eller transporten af varerne afsluttes, samt leveringstidspunktet 
            
            
               (c)en beskrivelse af tjenesteydelserne, deres værdi, og, hvis tilgængelige, oplysninger for at fastslå leveringssted og -tidspunkt."
            
            
               5)Afsnit 2 i kapitel XI affattes således: 
            
            
               "AFDELING 2
            
         
         
            
               Særordninger for afgiftspligtige personer, der leverer tjenesteydelser til ikke-afgiftspligtige personer, foretager fjernsalg af varer og visse former for indenlandsk levering af varer
            
            
               (artikel 358-369x i direktiv 2006/112/EF)
            
            
               Underafdeling 1
            
            
               Definitioner
            
            
               Artikel 57a
            
            
               I dette afsnit forstås ved: 
            
            
               1)"ikke-EU-ordningen": særordningen for tjenesteydelser leveret af afgiftspligtige personer, der ikke er etableret i Fællesskabet, jf. afsnit XII, kapitel 6, afdeling 2, i direktiv 2006/112/EF 
            
            
               2)"EU-ordningen": særordningen for fjernsalg af varer inden for Fællesskabet, i forbindelse med levering af varer inden for en medlemsstat foretaget af elektroniske grænseflader, der formidler sådanne leveringer, og for tjenesteydelser leveret af afgiftspligtige personer, som er etableret i Fællesskabet, men ikke i forbrugsmedlemsstaten, jf. afsnit XII, kapitel 6, afdeling 3 i direktiv 2006/112/EF 
            
            
               3)"importordning": særordningen for fjernsalg af varer indført fra tredjelandsområder eller tredjelande, som fastsat i afsnit XII, kapitel 6, afdeling 4 i direktiv 2006/112/EF
            
            
               4)"særordning": "ikke-EU-ordning", "EU-ordning" eller "importordning" alt efter sammenhængen 
            
            
               5)"afgiftspligtig person": en afgiftspligtig person i henhold til artikel 359 i direktiv 2006/112/EF, der har tilladelse til at anvende ikke-EU-ordningen, en afgiftspligtig person som omhandlet i direktivets artikel 369b, som har ret til at anvende EU-ordningen, eller en afgiftspligtig person som omhandlet i direktivets artikel 369m, som har ret til at anvende importordningen.
            
            
               6)"formidler": en person som defineret i artikel 369l, nr. 2), i direktiv 2006/112/EF.
            
            
               Underafdeling 2
            
            
               Anvendelse af EU-ordningen
            
            
               Artikel 57b
            
            
               1.Hvis en afgiftspligtig person, der anvender EU-ordningen, har etableret hjemstedet for sin økonomiske virksomhed i Fællesskabet, er den medlemsstat, hvori hjemstedet for vedkommendes økonomiske virksomhed er etableret, identifikationsmedlemsstaten. 
            
            
               Hvis en afgiftspligtig person, der anvender EU-ordningen, har etableret sin økonomiske virksomhed uden for Fællesskabet, men har mere end ét fast forretningssted i Fællesskabet, kan vedkommende vælge en hvilken som helst medlemsstat, hvor vedkommende har et fast forretningssted, som identifikationsmedlemsstat i henhold til artikel 369a, andet afsnit, i direktiv 2006/112/EF. 
            
            
               2.Hvis en afgiftspligtig person, der ikke er etableret i Fællesskabet, anvender EU-ordningen til salg af varer, er den medlemsstat, hvorfra varerne forsendes eller transporteres, identifikationsmedlemsstaten. Hvis der er mere end én medlemsstat, hvorfra varerne forsendes eller transporteres, kan den afgiftspligtige person vælge enhver medlemsstat, hvorfra varerne forsendes eller transporteres, som identifikationsmedlemsstat i henhold til artikel 369a, andet afsnit, i direktiv 2006/112/EF.
            
            
               Underafdeling 3
            
            
               Anvendelsesområde for EU-ordningen
            
         
         
            
               Artikel 57c
            
            
               EU-ordningen finder ikke anvendelse på tjenesteydelser, der leveres i en medlemsstat, hvor den afgiftspligtige person har etableret hjemstedet for sin økonomiske virksomhed eller har et fast forretningssted. Levering af disse tjenesteydelser angives til den pågældende medlemsstats kompetente skattemyndigheder i momsangivelsen i henhold til artikel 250 i direktiv 2006/112/EF. 
            
            
               Underafdeling 4
            
            
               Identifikation
            
            
               Artikel 57d
            
            
               1.Hvis en afgiftspligtig person meddeler identifikationsmedlemsstaten sin hensigt om at anvende ikke-EU- eller EU-ordningen, finder særordningen anvendelse fra den første dag i det efterfølgende kalenderkvartal. 
            
            
               Hvis den første levering af varer eller tjenesteydelser, der skal være omfattet af ikke-EU-ordningen eller EU-ordningen, finder sted før denne dato, finder særordningen imidlertid anvendelse fra datoen for den første levering, forudsat at den afgiftspligtige person underretter identifikationsmedlemsstaten om indledningen af sine aktiviteter, der skal være omfattet af ordningen, senest den tiende dag i måneden efter den første levering.
            
            
               2.Når en afgiftspligtig person eller en formidler, der handler på dennes vegne, meddeler identifikationsmedlemsstaten sit ønske om at gøre brug af importordningen, finder særordningen anvendelse fra den dag, hvor den afgiftspligtige person eller formidleren er blevet tildelt det individuelle momsregistreringsnummer til den importordning, der er fastsat i artikel 369q, stk. 1 og 3, i direktiv 2006/112/EF.
            
            
               Artikel 57e
            
            
               Identifikationsmedlemsstaten identificerer en afgiftspligtig person, der anvender EU-ordningen, ved hjælp af vedkommendes momsregistreringsnummer, jf. artikel 214 og 215 i direktiv 2006/112/EF. 
            
            
               Det individuelle registreringsnummer, der tildeles en formidler i henhold til artikel 369q, stk. 2, i direktiv 2006/112/EF, skal give ham mulighed for at fungere som formidler på vegne af afgiftspligtige personer, der gør brug af importordningen. Dette nummer kan imidlertid ikke anvendes af formidleren til at opgøre momsen på afgiftspligtige transaktioner.
            
            
               Artikel 57f
            
            
               1.Hvis en afgiftspligtig person, der anvender EU-ordningen, ikke længere opfylder betingelserne i definitionen i artikel 369a, stk. 1, nr. 2), i direktiv 2006/112/EF, ophører den medlemsstat, hvor vedkommende er blevet identificeret, med at være identifikationsmedlemsstaten. 
            
            
               Hvis denne afgiftspligtige person stadig opfylder betingelserne for at anvende denne særordning, skal vedkommende for fortsat at kunne anvende ordningen, som ny identifikationsmedlemsstat angive den medlemsstat, hvori vedkommende har etableret hjemstedet for sin økonomiske virksomhed eller, hvis vedkommende ikke har etableret hjemstedet for sin økonomiske virksomhed i Fællesskabet, en medlemsstat, hvori vedkommende har et fast forretningssted. Hvis den afgiftspligtige person, der anvender EU-ordningen for levering af varerne, ikke er etableret i Fællesskabet, skal vedkommende som ny identifikationsmedlemsstat anføre en medlemsstat, hvorfra vedkommende forsender eller transporterer varer.
            
            
               Hvis identifikationsmedlemsstaten ændres i henhold til andet afsnit, gælder ændringen fra den dato, hvor den afgiftspligtige person ophører med at have hjemstedet for sin erhvervsmæssige virksomhed eller et fast forretningssted i den medlemsstat, der tidligere var angivet som identifikationsmedlemsstaten, eller fra den dato hvor den afgiftspligtige person ophører med at forsende eller transportere varer fra den pågældende medlemsstat.
            
            
               2.Hvis en afgiftspligtig person, der anvender den pågældende importordning, eller en formidler, der handler på hans vegne, ikke længere opfylder betingelserne i artikel 369l, stk. 2, litra b)-e), nr. 3), i direktiv 2006/112/EF, ophører den medlemsstat, hvor den afgiftspligtige person eller dennes formidler er identificeret, med at være identifikationsmedlemsstaten. 
            
            
               Hvis denne afgiftspligtige person eller dennes formidler imidlertid fortsat opfylder betingelserne for at anvende denne særordning, skal vedkommende, for fortsat at kunne anvende ordningen, som ny identifikationsmedlemsstat anføre den medlemsstat, hvori vedkommende har etableret hjemstedet for sin økonomiske virksomhed eller, hvis vedkommende ikke har etableret hjemstedet for sin økonomiske virksomhed i Fællesskabet, en medlemsstat, hvori vedkommende har et fast forretningssted.
            
            
               Hvis identifikationsmedlemsstaten ændres i henhold til andet afsnit, gælder ændringen fra den dato, hvor den afgiftspligtige person eller dennes formidler ophører med at have et hjemsted eller et fast forretningssted i den medlemsstat, der tidligere var angivet som identifikationsmedlemsstat.
            
            
               Artikel 57g
            
            
               1.En afgiftspligtig person, der anvender ikke-EU- eller EU-ordningen, kan ophøre med at anvende disse særordninger, uanset om vedkommende fortsat leverer varer eller tjenester, som kan være berettiget til disse særordninger. Den afgiftspligtige person skal mindst 15 dage før udløbet af kalenderkvartalet inden det kalenderkvartal i hvilket vedkommende agter at ophøre med at anvende ordningen, underrette identifikationsmedlemsstaten herom. Ophøret får virkning fra den første dag i det efterfølgende kalenderkvartal. 
            
         
         
            
               Momsforpligtelser vedrørende levering af varer eller tjenesteydelser, der opstår efter den dato, hvor ophøret fik virkning, afvikles direkte med den pågældende forbrugsmedlemsstat. 
            
            
               2.En afgiftspligtig person, der anvender importordningen, kan ophøre med at anvende ordningen, uanset om vedkommende fortsat foretager fjernsalg af varer indført fra tredjelandsområder eller tredjelande. Den afgiftspligtige person eller formidleren, der handler på dennes vegne, underretter identifikationsmedlemsstaten mindst 15 arbejdsdage før udgangen af måneden før den måned, i hvilken vedkommende påtænker at ophøre med at anvende ordningen. Ophøret får virkning fra den første dag i den næste måned, og den afgiftspligtige person skal ikke længere have tilladelse til at anvende ordningen for leveringer foretaget fra denne dag.
            
            
               Underafdeling 5
            
            
               Rapporteringsforpligtelser
            
            
               Artikel 57h
            
            
               1.En afgiftspligtig person eller en formidler, der handler på dennes vegne, underretter senest den tiende dag i den næste måned identifikationsmedlemsstaten elektronisk om følgende: 
            
            
               (a)ophør af vedkommendes aktiviteter, der er omfattet af en særordning 
            
            
               (b)enhver ændring af vedkommendes aktiviteter, der er omfattet af en særordning, hvorved den afgiftspligtige person ikke længere opfylder betingelserne for at anvende denne særordning 
            
            
               (c)enhver ændring af de oplysninger, som tidligere er givet til identifikationsmedlemsstaten. 
            
            
               2.Hvis identifikationsmedlemsstaten ændres i henhold til artikel 57f, underretter den afgiftspligtige person eller formidleren, der handler på dennes vegne, begge de relevante medlemsstater om ændringen senest den tiende dag i måneden efter ændringen af forretningssted. Den afgiftspligtige person underretter den nye identifikationsmedlemsstat om de registreringsoplysninger, der er påkrævede, når en afgiftspligtig person gør brug af en særordning første gang.
            
            
               Underafdeling 6
            
            
               Udelukkelse
            
            
               Artikel 58
            
            
               1.Hvis en afgiftspligtig person, der anvender en af særordningerne, opfylder ét eller flere af de kriterier for udelukkelse, der er fastlagt i artikel 369e, eller for sletning i identifikationsregistret, jf. artikel 363 eller artikel 369r, stk. 1 og 3, i direktiv 2006/112/EF, udelukker identifikationsmedlemsstaten denne afgiftspligtige person fra den pågældende ordning. 
            
            
               Kun identifikationsmedlemsstaten kan udelukke en afgiftspligtig person fra en af særordningerne. 
            
            
               Identifikationsmedlemsstaten baserer sin afgørelse om udelukkelse eller sletning på alle tilgængelige oplysninger, herunder oplysninger fra andre medlemsstater. 
            
            
               2.Udelukkelsen af en afgiftspligtig person fra ikke-EU-ordningen eller EU-ordningen får virkning fra den første dag i kalenderkvartalet efter den dag, hvor afgørelsen om udelukkelse sendes elektronisk til den afgiftspligtige person. Hvis udelukkelsen imidlertid skyldes en ændring af hjemstedet for den økonomiske virksomhed eller faste forretningssted eller af det sted, hvor forsendelsen eller transporten af varerne påbegyndes, har udelukkelsen virkning fra den dag, hvor ændringen fandt sted.
            
            
               3.Udelukkelsen af en afgiftspligtig person fra importordningen får virkning fra den første dag i måneden efter den dag, hvor afgørelsen om udelukkelse sendes elektronisk til den afgiftspligtige person, undtagen for følgende situationer:
            
            
               (a)hvis udelukkelsen skyldes en ændring af hjemstedet for den erhvervsmæssige virksomhed eller faste forretningssted, i hvilket tilfælde udelukkelsen får virkning fra den dato, hvor ændringen fandt sted
            
            
               (b)hvis udelukkelsen skyldes den pågældendes vedvarende manglende overholdelse af reglerne i denne ordning, i hvilket tilfælde udelukkelsen får virkning fra dagen efter den dag, hvor afgørelsen om udelukkelse sendes elektronisk til den afgiftspligtige person.
            
         
         
            
               4.Bortset fra den litra b) beskrevne situation forbliver det individuelle momsregistreringsnummer, der er tildelt for anvendelsen af importordningen, gyldigt i den periode, der er nødvendig for at importere de varer, der blev leveret før udelukkelsen, som dog ikke kan ikke overstige to måneder fra denne dato.
            
            
               5.Hvis en formidler opfylder et af de i artikel 369r, stk. 2, i direktiv 2006/112/EF beskrevne kriterier for sletning, sletter identifikationsmedlemsstaten denne formidler fra identifikationsregisteret og udelukker de afgiftspligtige personer, repræsenteret ved den pågældende formidler, fra importordningen.
            
            
               Kun identifikationsmedlemsstaten kan slette en formidler fra identifikationsregisteret. 
            
            
               Identifikationsmedlemsstaten baserer sin afgørelse om sletning på alle tilgængelige oplysninger, herunder oplysninger fra andre medlemsstater. 
            
            
               Sletning af en formidler fra identifikationsregisteret får virkning fra den første dag i måneden efter den dag, hvor afgørelsen om sletning er sendt elektronisk til formidleren og de afgiftspligtige personer, som vedkommende repræsenterer, undtagen i følgende situationer:
            
            
               (a)hvis sletningen skyldes en ændring af hjemstedet for den økonomiske virksomhed eller faste forretningssted, i hvilket tilfælde ophævelsen får virkning fra den dato, hvor ændringen fandt sted.
            
            
               (b)hvis sletningen af formidleren skyldes dennes vedvarende manglende overholdelse af reglerne for importordningen, i hvilket tilfælde sletningen får virkning fra dagen efter den dag, hvor afgørelsen om sletning er sendt elektronisk til formidleren og de afgiftspligtige personer, som vedkommende repræsenterer.
            
            
               Artikel 58a
            
            
               En afgiftspligtig person, der anvender en særordning, som i en periode på to år ikke har foretaget levering af varer eller tjenesteydelser, der er dækket af denne ordning i nogen forbrugsmedlemsstat, antages at være ophørt med sin afgiftspligtige virksomhed, jf. artikel 363, litra b), artikel 369e, litra b), eller artikel 369r, stk. 1, litra b), eller artikel 369r, stk. 3, litra b), i direktiv 2006/112/EF. Dette ophør udelukker ikke den afgiftspligtige person fra at anvende en særordning, hvis vedkommende genoptager sin virksomhed under en af ordningerne.
            
            
               Artikel 58b
            
            
               1.Hvis en afgiftspligtig person er udelukket fra en af særordningerne, fordi vedkommende til stadighed undlader at overholde reglerne for denne ordning, udelukkes denne afgiftspligtige person fortsat fra at anvende særordninger i medlemsstaterne i to år efter den angivelsesperiode, hvori den afgiftspligtige person blev udelukket. 
            
            
               Første afsnit finder dog ikke anvendelse på importordningen, hvis udelukkelsen skyldtes vedvarende manglende overholdelse af reglerne fra formidleren, som handler på vegne af den afgiftspligtige person. 
            
            
               Hvis en formidler slettes fra identifikationsregistret på grund af vedvarende manglende overholdelse af reglerne i importordningen, må vedkommende ikke fungere som formidler i to år efter den måned, hvor vedkommende blev slettet fra registeret.
            
            
               2.En afgiftspligtig person eller en formidler anses for til stadighed at undlade at overholde reglerne vedrørende en af særordningerne, jf. artikel 363, litra d), artikel 369e, litra d), artikel 369r, stk. 1, litra d), artikel 369r, stk. 2, litra c) eller artikel 369r, stk. 3, litra d), i direktiv 2006/112/EF, i mindst følgende tilfælde: 
            
            
               (a)hvis der er fremsendt påmindelser i henhold til artikel 60a til ham eller den formidler, der handler på hans vegne, af identifikationsmedlemsstaten for de tre umiddelbart foregående angivelsesperioder, og momsangivelsen ikke er blevet indsendt for hver enkelt af disse angivelsesperioder, senest 10 dage efter at påmindelsen er blevet sendt 
            
            
               (b)hvis der er afsendt påmindelser i henhold til artikel 63a til ham eller den formidler, der handler på hans vegne, af identifikationsmedlemsstaten for de tre umiddelbart foregående angivelsesperioder, og det fulde angivne momsbeløb ikke er blevet betalt af ham eller den formidler, der handler på hans vegne, for hver enkelt af disse angivelsesperioder, senest 10 dage efter at påmindelsen er blevet sendt, medmindre det resterende skyldige beløb er mindre end 100 EUR for hver angivelsesperiode 
            
            
               (c)hvis efter en anmodning fra identifikationsmedlemsstaten, og én måned efter en efterfølgende påmindelse fra identifikationsmedlemsstaten, den afgiftspligtige person eller den formidler, der handler på hans vegne, har undladt at gøre de regnskaber tilgængelige, der er omhandlet i artikel 369, 369k og 369x i direktiv 2006/112/EF. 
            
            
               Artikel 58c
            
            
               En afgiftspligtig person, der er udelukket fra ikke-EU-ordningen eller EU-ordningen, skal afvikle alle momsforpligtelser vedrørende levering af varer eller tjenesteydelser, der er opstået efter den dato, hvor udelukkelsen fik virkning, direkte med skattemyndighederne i den pågældende forbrugsmedlemsstat.
            
            
               Underafdeling 7
            
         
         
            
               Momsangivelse
            
            
               Artikel 59
            
            
               1.Enhver angivelsesperiode som omhandlet i artikel 364, artikel 369f eller artikel 369s, i direktiv 2006/112/EF, er en selvstændig angivelsesperiode. 
            
            
               2.Hvis ikke-EU-ordningen eller EU-ordningen i overensstemmelse med artikel 57d, stk. 1, andet afsnit, finder anvendelse fra datoen for den første levering, indsender den afgiftspligtige person en særskilt momsangivelse for det kalenderkvartal, hvor den første levering fandt sted. 
            
            
               3.Hvis en afgiftspligtig person har været registreret under ikke-EU-ordningen og EU-ordningen i løbet af en angivelsesperiode, indsender vedkommende momsangivelser og udfører de respektive betalinger til identifikationsmedlemsstaten for hver enkelt ordning for så vidt angår de leveringer, der er foretaget, og de perioder, som er dækket af ordningen. 
            
            
               4.Hvis identifikationsmedlemsstaten ændres i henhold til artikel 57f efter den første dag i den pågældende angivelsesperiode, indsender den afgiftspligtige person eller den formidler, der handler på hans vegne, momsangivelser og foretager tilhørende betalinger til både den tidligere og den nye identifikationsmedlemsstat for leveringer foretaget i de respektive perioder, hvor medlemsstaterne har været identifikationsmedlemsstat.
            
            
               Artikel 59a
            
            
               Hvis en afgiftspligtig person, der anvender en særordning, ikke har leveret varer eller tjenesteydelser i nogen af forbrugsmedlemsstaterne under denne særordning i løbet af en angivelsesperiode, og ikke har nogen ændringer i forbindelse med tidligere momsangivelser, indsender vedkommende eller vedkommendes formidler, der handler på dennes vegne, en momsangivelse med angivelse af, at der ikke er foretaget nogen leveringer i den pågældende periode (en nulmomsangivelse).
            
            
               Artikel 60
            
            
               Beløbene på de momsangivelser, der udarbejdes inden for rammerne af særordningerne, afrundes ikke opad eller nedad til den nærmeste hele valutaenhed. Det nøjagtige momsbeløb angives og betales.
            
            
               Artikel 60a
            
            
               Identifikationsmedlemsstaten minder i elektronisk form afgiftspligtige personer eller formidlere, der handler på deres vegne, og som har undladt at indgive en momsangivelse i henhold til artikel 364, artikel 369f eller artikel 369s, i direktiv 2006/112/EF, om deres forpligtelse til at indgive en sådan angivelse. Identifikationsmedlemsstaten fremsender en påmindelse den tiende dag efter, at angivelsen skulle have været fremsendt, og underretter de øvrige medlemsstater i elektronisk form om, at der er fremsendt en påmindelse. 
            
            
               Eventuelle efterfølgende påmindelser og foranstaltninger med det formål at fastsætte og opkræve moms er den berørte forbrugsmedlemsstats ansvar. 
            
            
               Uanset eventuelle fremsendte påmindelser og foranstaltninger foretaget af en forbrugsmedlemsstat indgiver den afgiftspligtige person eller formidleren, der handler på hans vegne, momsangivelsen til identifikationsmedlemsstaten.
            
            
               Artikel 61
            
            
               1.
                     Ændringer i tallene i en momsangivelse, der vedrører perioder til og med den sidste angivelsesperiode i 2020 foretages efter indsendelsen kun gennem ændringer i denne angivelse, og ikke ved tilpasninger i en efterfølgende angivelse. 
            
            
               Ændringer af tallene i en momsangivelse vedrørende perioder fra den første angivelsesperiode i 2021 foretages efter indsendelsen kun gennem tilpasninger i en efterfølgende angivelse.
            
            
               2.
                     De i stk. 1 nævnte ændringer indgives elektronisk til identifikationsmedlemsstaten inden for tre år efter den dato, hvor den oprindelige angivelse skulle indsendes.
            
            
               Forbrugsmedlemsstatens regler om vurderinger og ændringer forbliver uændret.
            
            
               Artikel 61a
            
         
         
            
               1.En afgiftspligtig person eller en formidler, der handler på dennes vegne, indsender sin endelige momsangivelse og eventuelle sene indsendelse af tidligere angivelser samt tilhørende betalinger, til den medlemsstat, der var identifikationsmedlemsstat på tidspunktet for ophøret, udelukkelsen eller ændringen, hvis: 
            
            
               (a)vedkommende ophører med at anvende en af særordningerne 
            
            
               (b)vedkommende er udelukket fra en af særordningerne 
            
            
               (c)vedkommende ændrer identifikationsmedlemsstaten i overensstemmelse med artikel 57f.
            
            
               Alle korrektioner af den endelige momsangivelse og tidligere momsangivelser, der opstår efter indsendelsen af den endelige angivelsesperiode, afvikles direkte med skattemyndighederne i den pågældende forbrugsmedlemsstat.
            
            
               2.En formidler indsender de endelige momsangivelser for alle afgiftspligtige personer, på hvis vegne vedkommende handler og eventuelle sene indsendelser af tidligere angivelser og tilhørende betalinger, til den medlemsstat, der var identifikationsmedlemsstat på tidspunktet for sletning eller ændring, hvis: 
            
            
               (a)vedkommende slettes fra identifikationsregisteret 
            
            
               (b)vedkommende ændrer identifikationsmedlemsstat i overensstemmelse med artikel 57f, stk. 2. 
            
            
               Alle korrektioner af den endelige momsangivelse og tidligere momsangivelser, der opstår efter indsendelsen af den endelige angivelse, afvikles direkte med skattemyndighederne i den pågældende forbrugsmedlemsstat.
            
            
               Underafdeling 7a
            
            
               Importordning – afgiftspligtens indtræden
            
            
               Artikel 61b
            
            
               Ved anvendelsen af artikel 369n i direktiv 2006/112/EF forstås det tidspunkt, hvor betalingen er modtaget, som tidspunktet hvor betalingsbekræftelsen, meddelelsen om betalingsanvisning eller kundens betalingsforpligtelse er modtaget af eller på vegne af den afgiftspligtige person, der gør brug af importordningen, eller, i forbindelse med artikel 14a, stk. 1, i direktiv 2006/112/EF, af den leverandør, der sælger varer via den elektroniske grænseflade, uanset det tidspunkt, hvor betalingen rent faktisk er foretaget.
            
            
               Underafdeling 8
            
            
               Valuta
            
            
               Artikel 61c
            
            
               Hvis en identifikationsmedlemsstat, der ikke har EUR som valuta, bestemmer, at momsangivelserne skal udarbejdes i den nationale valuta, gælder denne bestemmelse for momsangivelserne for alle afgiftspligtige personer, der anvender særordningerne. 
            
            
               Underafdeling 9
            
            
               Betalinger
            
            
               Artikel 62
            
         
         
            
               Uden at det berører artikel 63a, tredje afsnit, og artikel 63b, foretager en afgiftspligtig person eller den formidler, der handler på dennes vegne, enhver betaling til identifikationsmedlemsstaten. 
            
            
               Momsbetalinger, der foretages af den afgiftspligtige person eller formidleren, der handler på hans vegne i henhold til artikel 367, artikel 369i eller artikel 369v i direktiv 2006/112/EF, er specifikke for den momsangivelse, som er indgivet i henhold til artikel 364, artikel 369f eller artikel 369s i dette direktiv. Enhver efterfølgende tilpasning af de betalte beløb foretages af den afgiftspligtige person eller den formidler, der handler på hans vegne, kun med henvisning til den pågældende angivelse og må ikke henføres til en anden angivelse eller ske ved tilpasning af en efterfølgende angivelse. Hver betaling skal henvise til referencenummeret for den pågældende specifikke angivelse.
            
            
               Artikel 63
            
            
               En identifikationsmedlemsstat, der modtager et beløb, som er større end det, der følger af momsangivelsen i henhold til artikel 364, artikel 369f eller artikel 369s i direktiv 2006/112/EF, tilbagebetaler det for meget betalte beløb direkte til den pågældende afgiftspligtige person eller den formidler, der handler på hans vegne.
            
            
               Hvis en identifikationsmedlemsstat har modtaget et beløb for en momsangivelse, der efterfølgende konstateres at være ukorrekt, og den pågældende medlemsstat allerede har videregivet det pågældende beløb til forbrugsmedlemsstaterne, tilbagebetaler disse forbrugsmedlemsstater deres respektive del af det for meget indbetalte beløb direkte til den afgiftspligtige person eller den formidler, der handler på hans vegne. 
            
            
               Hvis for meget indbetalte beløb vedrører perioder frem til og med den sidste angivelsesperiode i 2018, tilbagebetaler identifikationsmedlemsstaten imidlertid den relevante andel af den tilsvarende del af det beløb, der er tilbageholdt i overensstemmelse med artikel 46, stk. 3, i forordning (EU) nr. 904/2010, og forbrugsmedlemsstaten tilbagebetaler det for meget betalte beløb fratrukket det af identifikationsmedlemsstaten tilbagebetalte beløb. 
            
            
               Forbrugsmedlemsstaten underretter i elektronisk form identifikationsmedlemsstaten om de pågældende tilbagebetalingsbeløb.
            
            
               Artikel 63a
            
            
               Hvis en afgiftspligtig person eller den formidler, der handler på hans vegne, har indgivet en momsangivelse i henhold til artikel 364, artikel 369f eller artikel 369s, i direktiv 2006/112/EF, men der ikke er foretaget nogen betaling, eller betalingen er mindre end det, der følger af angivelsen, underretter identifikationsmedlemsstaten i elektronisk form på den tiende dag efter den dag, hvor betalingen senest skulle have fundet sted, i overensstemmelse med artikel 367, artikel 369i eller artikel 369v, i direktiv 2006/112/EF, den afgiftspligtige person eller den formidler, der handler på hans vegne, om enhver udestående momsbetaling. 
            
            
               Identifikationsmedlemsstaten underretter i elektronisk form forbrugsmedlemsstaterne om, at påmindelsen er blevet sendt. 
            
            
               Det påhviler den pågældende forbrugsmedlemsstat at foretage efterfølgende påmindelser og træffe foranstaltninger til at opkræve momsen. Hvis sådanne efterfølgende påmindelser er blevet udstedt af forbrugsmedlemsstaten, betales den pågældende moms til denne medlemsstat. 
            
            
               Forbrugsmedlemsstaten underretter i elektronisk form identifikationsmedlemsstaten om, at der er blevet udstedt en påmindelse.
            
            
               Artikel 63b
            
            
               Hvis en momsangivelse ikke er indsendt, eller hvis en momsangivelse er indsendt for sent eller er ufuldstændig eller ukorrekt, eller hvis momsen betales for sent, beregnes og fastsættes renter, bøder eller andre omkostninger af forbrugsmedlemsstaten. Den afgiftspligtige person eller den formidler, der handler på hans vegne, betaler sådanne renter, bøder eller andre omkostninger direkte til forbrugsmedlemsstaten.
            
            
               Underafdeling 10
            
            
               Regnskaber
            
            
               Artikel 63c
            
            
               1.
                     For at anses for at være tilstrækkeligt detaljerede, jf. artikel 369 og 369k, i direktiv 2006/112/EF skal de regnskaber, som den afgiftspligtige person fører, indeholde følgende oplysninger: 
            
            
               (a)den forbrugsmedlemsstat, som varerne eller tjenesteydelserne leveres til 
            
            
               (b)arten af tjenesteydelser eller beskrivelsen og mængden af varer, der er leveret
            
         
         
            
               (c)datoen for leveringen af varerne eller tjenesteydelserne 
            
            
               (d)det afgiftspligtige beløb med angivelse af den anvendte valuta 
            
            
               (e)enhver efterfølgende forhøjelse eller nedsættelse af det afgiftspligtige beløb 
            
            
               (f)den anvendte momssats 
            
            
               (g)det skyldige momsbeløb med angivelse af den anvendte valuta 
            
            
               (h)datoen for og størrelsen af modtagne betalinger 
            
            
               (i)eventuelle acontobeløb, der er modtaget inden leveringen af varerne eller tjenesteydelserne, hvis de foreligger 
            
            
               (j)hvis der er udstedt en faktura, fakturaoplysningerne 
            
            
               (k)med hensyn til tjenesteydelser, de oplysninger der er anvendt til at fastslå, hvor kunden er etableret eller har sin bopæl eller sit sædvanlige opholdssted, og for levering af varer, de oplysninger der er anvendt til at fastslå, hvor forsendelsen eller transporten til kunden påbegyndes og afsluttes
            
            
               (l)enhver dokumentation for eventuelle momsangivelser af varer, herunder beskatningsgrundlag, samt den anvendte momssats. 
            
            
               2.
                     For at anses for at være tilstrækkeligt detaljerede, jf. artikel 369x i direktiv 2006/112/EF, skal de regnskaber, som den afgiftspligtige person eller den formidler, der handler på hans vegne, fører, indeholde følgende oplysninger: 
            
            
               (a)den forbrugsmedlemsstat, som varerne leveres til 
            
            
               (b)beskrivelsen og mængden af varer, der er leveret 
            
            
               (c)datoen for leveringen af varerne 
            
            
               (d)det afgiftspligtige beløb med angivelse af den anvendte valuta 
            
            
               (e)enhver efterfølgende forhøjelse eller nedsættelse af det afgiftspligtige beløb 
            
            
               (f)den anvendte momssats 
            
            
               (g)det skyldige momsbeløb med angivelse af den anvendte valuta 
            
            
               (h)datoen for og størrelsen af modtagne betalinger 
            
            
               (i)eventuelle afdrag, der er modtaget inden leveringen af varer, hvis en sådan findes 
            
         
         
            
               (j)hvis der er udstedt en faktura, fakturaoplysningerne 
            
            
               (k)de oplysninger, der er anvendt til at bestemme det sted, hvor forsendelsen eller transporten til kunden påbegyndes og afsluttes
            
            
               (l)dokumentation for eventuelle momsangivelser af varer, herunder beskatningsgrundlag, samt den anvendte momssats 
            
            
               (m)det entydige batchnummer eller entydige transaktionsnummer.
            
            
               3.
                     De oplysninger, der er omhandlet i stk. 1 og 2, registreres af den afgiftspligtige person eller den formidler, der handler på hans vegne, på en sådan måde, at de kan gøres elektronisk tilgængelige straks og for hver enkelt vare eller tjenesteydelse.
            
            
               Hvis en afgiftspligtig person eller den formidler, der handler på vedkommendes vegne, er blevet anmodet om i elektronisk form at forelægge de regnskaber, der er omhandlet i stk. 369, 369k og 369x, i direktiv 2006/112/EF, og denne har undladt at indsende dem senest 20 dage efter datoen for anmodningen, fremsender identifikationsmedlemsstaten en påmindelse til den afgiftspligtige person eller den formidler, der handler på vedkommendes vegne, om at indsende disse regnskaber. Identifikationsmedlemsstaten underretter i elektronisk form forbrugsmedlemsstaterne om, at påmindelsen er blevet sendt.".
            
            
               Artikel 2
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Den anvendes fra den 1. januar 2021.
            
            
               Medlemsstaterne giver imidlertid afgiftspligtige personer og formidlere, der handler på deres vegne, ret til at indgive de oplysninger, der kræves i henhold til artikel 360, artikel 369c eller artikel 369o, i direktiv 2006/112/EF med henblik på registrering under særordningerne fra den 1. oktober 2020. 
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Rådets direktiv 2006/112/EF af 28. november 2006 om det fælles merværdiafgiftssystem (EUT L 347 af 11.12.2006, s. 1).
               
               
                  
                     (2)
                  
                        Rådets gennemførelsesforordning (EU) nr. 282/2011 af 15. marts 2011 om foranstaltninger til gennemførelse af direktiv 2006/112/EF om det fælles merværdiafgiftssystem (omarbejdning) (EUT L 77 af 23.3.2011, s. 1).
               
               
                  
                     (3)
                  
                        Rådets direktiv (EU) 2017/2455 af 5. december 2017 om ændring af direktiv 2006/112/EF og 2009/132/EF for så vidt angår visse momsforpligtelser i forbindelse med levering af ydelser og fjernsalg af varer (EUT L 348 af 29.12.2017, s. 7).
               
               
                  
                     (4)
                  
                        COM (2016) 148 final — "Mod et fælles europæisk momsområde — De svære valg"
               
               
                  
                     (5)
                  
                        COM(2015) 192 final.
               
               
                  
                     (6)
                  
                        COM(2015) 550 final.
               
               
                  
                     (7)
                  
                        COM(2016) 179 final.
               
               
                  
                     (8)
                  
                        EUT L 347 af 11.12.2006, s. 1.
               
               
                  
                     (9)
                  
                        Rådets direktiv 2006/112/EF af 28. november 2006 om det fælles merværdiafgiftssystem (EUT L 347 af 11.12.2006, s. 1).
               
               
                  
                     (10)
                  
                        Rådets direktiv (EU) 2017/2455 af 5. december 2017 om ændring af direktiv 2006/112/EF og 2009/132/EF for så vidt angår visse momsforpligtelser i forbindelse med levering af ydelser og fjernsalg af varer (EUT L 348 af 29.12.2017, s. 7).
               
               
                  
                     (11)
                  
                        Rådets gennemførelsesforordning (EU) nr. 282/2011 af 15. marts 2011 om foranstaltninger til gennemførelse af direktiv 2006/112/EF om det fælles merværdiafgiftssystem (EUT L 77 af 23.3.2011, s. 1).
               
               
                  
                     (12)
                  
                        Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EUT L 119 af 4.5.2016, s. 1).